KOŠICE. Modelové koľajisko na Strednej priemyselnej škole dopravnej na Hlavnej ulici otvoria dnes od šestnástej pre verejnosť.
Otvorené bude až do 6. decembra. Na ploche s rozlohou 27 metrov štvorcových budú premávať malé vláčiky rozličných trakcií.
História tejto atrakcie ukrytej v školských priestoroch siaha až do roku 1975 a vybudovali ju prevažne študenti školy.
Koľajisko slúži aj na výučbu predmetov zameraných na železničnú dopravu, ale svojím výzorom určite zaujme nejedného Košičana či rodiny s deťmi.
V zmenšenej krajine sa na trati míňajú osobné vlaky s nákladnými, v staniciach vedľa seba stoja historické súpravy ťahané parnými rušňami a súčasné moderné rýchliky, k odstaveným súpravám sa pripájajú rušne prichádzajúce z depa.
Verejnosť tak môže na malom priestore vidieť históriu aj súčasnosť vlakovej dopravy, jej rozmanitosť.
Čo je však podstatné, deti sa nemusia len pasívne prizerať, ale v úlohách výpravcov sa môžu interaktívne zapojiť do riadenia síce len modelovej, ale predsa len železničnej prevádzky. Vstup je voľný.